D'an tregont a viz Ebrel mil nav c'hant ha naontek (1919) oa bet ganet Job 'ba Kerivarc'h, 'ba parrez Plonevez-ar-Faou. Labourerien-douar 'oa e dud. 'Vel toud ar vugale diwar ar maez d'ar mare-se, Job 'noa desket brezhoneg war barlenn e vamm. Etre e 8 vloaz hag e drizek vloaz 'oa bet 'ba skol Landelo ha goude 'noa roet an dorn d'e dud 'b an ti-feurm. D'e driwec'h vloaz 'oa aet da vartolod. 'Ba porzh-mor Toulon 'noa desket e vicher  TREDANER 'ba skol ar « Marine ». Daou vloaz war-lerc'h oa bet disklêriet ar brezel. E mil nav c'hant ha daou-ugent (1940), Job oa bet kaset da Vro-Saoz ha da Bro-Marok goude, a-raok bezañ DISOUDARDET e miz Eost 1940. Poent dezhañ distreiñ d'ar gêr neuze, da labourat 'barzh un ti-feurm 'ba Plonevez. Eno e timezas e mil nav c'hant daou ha daou-ugent (1942). E-pad un toullad mizioù e oa bet er Rezistañs gant an FFI. Labouret 'noa 'ba arsanailh Brest hag e-barzh un embregerezh prevez, goude ar brezel. Met e miz  Gwengolo mil nav c'hant pemp hag hanter-kant (1945) oa graet e soñj gantañ : mont da ARCHER. Goude bezañ bet er skol jañdarmeri 'ba Maisons-Alfort ha tapet an eil renk deus e bromosion, e oa bet kaset da gazern Arcueil, er c'hreisteiz da Bariz. Tredaner ar c'hazern oa bet Job, betek e retred. Setu, marteze a-walc'h eo Job an archer nemetañ n'en doa lakaet PV gwech ebet !